B. Bugár, podpredseda NR SR: (2004-10-19):
D. Bollová, poslankyňa: Vážený pán predsedajúci, vážené kolegyne, kolegovia, je mi tak trošku nepríjemné, že idem vystupovať po Danke Podrackej, ktorú si veľmi vážim, ale nemôžem nereagovať na jej precítené slová o obetiach bezprávia, o obetiach komunistického režimu, keď kľudne dnes produkujeme stovky obetí bezprávia i súčasného režimu. Dúfam, že o tom nikto nebude pochybovať. Vláda Slovenskej republiky predložila tento návrh do parlamentu, o odškodnení príslušníkov pomocných technických práporov, pán Mikloško, takzvaných čiernych barónov, možnože skutočne so snahou, aby sa dospelo k odškodneniu všetkých ukrivdených. Pretože sa stalo známe, že naši poslanci s návrhom tohto zákona nesúhlasia, dostali sme všetci, takmer, niekoľko listov, v ktorých nám vyslovujú príslušníci pomocných technických práporov podporu. Podporu, pán Mikloško. Čítam. Meno vám neprečítam, samozrejme. Je tu podpísaný ten človek, aj adresu mám, samozrejme, že vám ju nepoviem. (Smiech v sále.) Ale ak budete vy chcieť menovite, že sa chcete s ním stretnúť, poviem. Takže títo ľudia nám vyslovujú podporu a vyslovujú nesúhlas s prijatím pripravovaného zákona a uvádzajú z akých dôvodov. Dovolím si to citovať iba. Po prvé. Vláda návrhom zákona o odškodnení príslušníkov PTP spolieha na ľudskú chamtivosť a chce si pre koalíciu kúpiť viac hlasov vo voľbách v roku 2006. Po druhé. Príslušníci PTP vykonávali vojenskú základnú službu ako ostatní branci s tým rozdielom, že neboli zaradení napríklad k letcom, tankistom, ale plnili hospodársko-obslužné úlohy v rámci česko-slovenskej armády. Po tretie. Po tretie. Po tretie. Kým ostatní vojaci základnej vojenskej služby strážili hranice, cvičili vo vojenských priestoroch zadarmo, príslušníci PTP boli za vykonávanú prácu v armáde na vtedajšie pomery dobre platení. Odtiaľ pomenovanie baróni. O túto službu sa uchádzali mnohí branci zo sociálne slabších rodín. To píše tento človek, to som si ja nevymyslela. Pýtam sa vás, kto má evidenciu všetkých vojakov, ktorí slúžili v pomocných technických práporoch, kto má evidenciu, koľkí z nich tam boli nasilu za ideologické prečiny, trebárs že boli kňazi, alebo že ich rodičia boli nejakí šľachtici v minulosti, alebo že ich rodičia nepodpísali prihlášku do jednotného roľníckeho družstva? Pýtam sa, kto má túto evidenciu a kto to bude zisťovať? Pretože tento pán mi tu píše: „Mali by ste strážiť, kto sa bude uchádzať o odškodnenie a ako bude dokazovať svoje zaradenie k PTP. Povolávacie rozkazy sme odovzdali pri nástupe vojenskej služby, vojenské knižky po preložení do zálohy na okresných vojenských správach a v prepúšťacích listoch z vojska máme uvedený iba dátum nástupu a skončenia vojenskej základnej služby. Ako môžeme dokazovať, že sme slúžili v PTP?“ Dávam vám to, pán minister, do pozornosti, lebo myslím si, že toto je vecný dôvod na zamyslenie. Ďalej píše tento pán, s čím sa absolútne stotožňujem: Po prvé. Príslušníkov PTP treba morálne rehabilitovať za nálepku politicky nespoľahlivý a nie zosmiešňovať výrokmi v prejavoch takzvaných disidentov. Po druhé. Ak odškodňovať, odškodniť tých, ktorí slúžili viac ako 24 mesiacov, lebo boli i takí, respektíve odškodniť tých, ktorí boli zaradení do PTP z politických dôvodov. Po tretie. Manželkám po nebohých príslušníkoch zaradených do PTP priznať primerané odškodnenie iba v tom prípade, ak ich manželstvo bolo uzavreté pred zaradením manžela v pomocných technických práporoch alebo počas neho. Po štvrté. Ak sa rozhodne parlament prijať navrhovaný zákon, potom by sa mali odškodniť nielen vojaci, ale aj poddôstojníci a dôstojníci, lebo aj tieto skupiny boli zaraďované do PTP z rovnakých dôvodov politickej nespoľahlivosti, napríklad viacerí dôstojníci prvého česko-slovenského armádneho zboru v Sovietskom zväze. Odkazujem všetkým ostatným poslancom: Mali by ste sa viac venovať sociálnym problémom ľudí a riešiť ich, ako zneužívať minulosť na politické ciele. Ak už chcete mať skutočne pravdivý obraz o minulosti, potom nezbierať informácie iba od ľudí typu takého a takého a jeho ústavu a tak ďalej, hľadajte si objektívnych informátorov. Ešte raz zdôrazňujem: Nezakladajte nové krivdy ako v prípadoch odškodňovania príslušníkov respektíve účastníkov SNP. Čiže ja vám toto odkazujem len. On nám želá zdravie a múdre rozhodnutia, tento pán. Chcem zdôrazniť, že, alebo prosím vás, aby ste nepochybovali o tom, že nie ja, ale my všetci sme za odškodnenie akýchkoľvek krívd, len aby sme nepáchali krivdy ďalšie. My s tým zákonom budeme súhlasiť vtedy, ak bude upravený tak, že sa budú dať vyšpecifikovať ľudia, ktorí si to odškodnenie naozaj zaslúžia. Ďakujem za pozornosť.